**OBRAZLOŽENJE**

**I PRAVNI TEMELJ ZA DONOŠENJE AKTA**

Pravni temelj za donošenje akta sadržan je u članku 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članku 39. Statuta Grada Pula - Pola (Službene novine – Bollettino ufficiale Pula-Pola 7/09, 16/09, 12/11, 1/13, 2/18, 2/20, 4/21, 5/21).

**II PRIKAZ STANJA I RAZLOZI ZA DONOŠENJE AKTA**

Novi Pravilnik o dodjeli stipendija studentima Grada Pula-Pola (u nastavku teksta: Prijedlog Pravilnika) predlaže se sukladno metodološko – nomotehničkim pravilima prema kojima je potrebno pristupiti donošenju novoga propisa ako se više od polovine članka osnovnog propisa mijenja, odnosno dopunjava.

Ovim Prijedlogom Pravilnika, u odnosu na trenutno važeći Pravilnik (Službene novine – Bollettino ufficiale Pula-Pola broj 10/11, 9/13, 16/14, 11/15, 17/18, 19/20, 20/22 i 13/23) pojedine se odredbe mijenjaju, dopunjuju i pojašnjavaju, a uvode se i različite kategorije stipendiranja, sve kako bi primjena novog Pravilnika u praksi postala učinkovitija.

Prijedlogom Pravilnika propisuju se uvjeti, kriteriji i postupak za dodjelu studentskih stipendija studentima Grada Pula-Pola koji redovito studiraju na visokim učilištima u Republici Hrvatskoj na preddiplomskim i diplomskim sveučilišnim studijima, integriranim preddiplomskim i diplomskim sveučilišnim studijima, preddiplomskim stručnim studijima i specijalističkim diplomskim studijima, kao i sa njima izjednačenim studijima u inozemstvu.

Prijedlogom Pravilnika predlaže se dodjela stipendija u tri različite kategorije: 1. stipendije na temelju općeg uspjeha, 2. stipendije za deficitarna zanimanja i 3. stipendije za studente s invaliditetom s time da studenti mogu sudjelovati u natječaju za dodjelu stipendije u samo jednoj kategoriji. Za slučaj da se student prijavi na natječaj u više kategorija razmatrat će se ona prijava koja je za studenta povoljnija.

Prijedlogom Pravilnika propisuju se opći uvjeti za stjecanje prava na dodjelu stipendije (redoviti student, državljanin Republike Hrvatske, koji ima prebivalište na području grada Pula-Pola) te posebni uvjeti za svaku pojedinu kategoriju. Za stipendije na temelju općeg uspjeha da je student u prethodnom školovanju ostvario prosjek ocjena od najmanje 4,50 za svaku godinu obrazovanja u srednjoj školi, odnosno, najmanje 4,00 u prethodnoj akademskoj godini, za stipendije za deficitarna zanimanja da je student u prethodnom školovanju ostvario prosjek ocjena od najmanje 4,00 za svaku godinu obrazovanja u srednjoj školi, odnosno najmanje 3,50 u prethodnoj akademskoj godini i za stipendije za studente s invaliditetom da su osobe s invaliditetom registrirane u Hrvatskom registru o osobama s invaliditetom te da su redoviti studenti na visokim učilištima u Republici Hrvatskoj na preddiplomskim i diplomskim sveučilišnim studijima, integriranim preddiplomskim i diplomskim sveučilišnim studijima, preddiplomskim stručnim studijima i specijalističkim diplomskim studijima kao i sa njima izjednačenim studijima u inozemstvu.

Predlaže se da se stipendija, kao i do sada, odobrava za jednu akademsku godinu a isplaćuje se devet mjeseci, od siječnja do rujna.

Predlaže se i da se stipendija dodjeljuje na temelju provedenog natječaja kojeg raspisuje Gradonačelnik a prijedlogom Pravilnika propisano je i koje podatke natječaj mora sadržavati.

Podnositelji zahtjeva za dodjelu stipendija imaju pravo prigovora na prijedlog Liste za dodjelu stipendija u roku od pet (5) dana od dana objave Liste koji prigovor se podnosi isključivo elektronskim putem Upravnom odjelu nadležnom za mlade, a o istome odlučuje Gradonačelnik. Nakon isteka roka za prigovore i donošenja odluka po prigovorima, Gradonačelnik donosi Odluku o dodjeli stipendija za svaku pojedinu kategoriju stipendija.

Prijedlogom Pravilnika utvrđeni su i Kriteriji za dodjelu stipendija Grada Pula-Pola koji čine njegov sastavni dio, a u kojima je naveden sustav bodovanja za svaku pojedinu kategoriju stipendiranja.

**III PRIJEDLOG AKTA**

 Nacrt Pravilnika o dodjeli stipendija studentima Grada Pula-Pola.

**IV FINANCIJSKA SREDSTVA POTREBNA ZA PROVEDBU AKTA**

 Za provedbu akta planirati će se sredstva u Proračunu Grada Pula-Pola.

 **V SAVJETOVANJE SA ZAINTERESIRANOM JAVNOŠĆU**

U skladu s odredbama članka 11. Zakona o pravu na pristup informacijama („Narodne novine“ br. 25/13, 85/15, 69/22) Grad Pula-Pola za ovaj Pravilnik u obvezi je provesti prethodno savjetovanje sa zainteresiranom javnošću u trajanju od najmanje 30 dana slijedom čega se provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Pravilnika i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bilo prihvaćeni i u konačnosti ugrađeni u odredbe Pravilnika.

**Savjetovanje sa zainteresiranom javnošću započinje dana 27. rujna 2024. godine te završava zaključno s danom 28. rujna 2024. godine,** koji je ujedno i krajnji rok za dostavu mišljenja, primjedbi i prijedloga na Nacrt prijedloga Pravilnika.

Adresa e-pošte na koju se šalju očitovanja zainteresirane javnosti na obrascu sudjelovanja javnosti: pravilnik.stipendije@pula.hr

**p.o. PROČELNICA**

**Ivana Sokolov, univ.spec.iur.**